Dôvodová správa

Všeobecná časť

      Vláda Slovenskej republiky uložila uznesením vlády SR č. 449 z 8. júna 2005 v bode B.2 ministrovi životného prostredia (ďalej len „minister“) „pripraviť novelizáciu geologického zákona č. 313/1999 Z. z. a príslušnej vyhlášky č. 141/2000 Z. z., ktorá bude upresňovať postup vykonávateľa geologických prác pri prevode správy, prípadne prevode vlastníctva geologického diela“. Úloha bola podľa  Plánu legislatívnych úloh vlády Slovenskej republiky na rok 2006 terminovaná na marec 2006. Predloženým návrhom zákona, ktorým sa dopĺňa  zákon č. 313/1999 Z. z. o geologických prácach a o štátnej geologickej správe (geologický zákon) v znení neskorších predpisov sa  plní označená úloha. 

      Z platného znenia geologického zákona (§ 28)  vyplýva vykonávateľovi geologických prác povinnosť po ukončení geologického výskumu alebo geologického prieskumu geologické dielo alebo geologický objekt, ktorý bol v rámci geologickej úlohy zrealizovaný,  zlikvidovať. Na likvidáciu geologických diel alebo geologických objektov financovaných z prostriedkov štátneho rozpočtu (alebo z iných verejných prostriedkov), je potrebné vynaložiť nemalé prostriedky zo štátneho rozpočtu (alebo z iných verejných prostriedkov).  Je preto efektívne a úsporné geologické diela a geologické objekty financované z prostriedkov štátneho rozpočtu alebo z iných verejných prostriedkov, v prípade ich možného využitia na iné účely, previesť na prípadných záujemcov.

      Predložený návrh zákona  upravuje postup pri prevode správy alebo vlastníctva geologického diela alebo geologického objektu. Navrhované znenie vložených novelizačných paragrafov 28a až 28c ustanovuje okruh subjektov a podmienky, za ktorých je prevod vlastníctva geologického diela alebo geologického objektu možný bezodplatne a okruh subjektov a podmienky, za ktorých je prevod vlastníctva geologického diela alebo geologického objektu možný odplatne, ako aj postup pri prevode správy alebo prevode vlastníctva geologického diela alebo geologického objektu. Podľa predloženého návrhu zákona by sa  prevod správy geologického diela alebo geologického objektu mohol uskutočniť len bezodplatným prevodom správy právnickej osobe zriadenej Ministerstvom životného prostredia SR  (ďalej len „ministerstvo“). Bezodplatný prevod vlastníctva geologického diela alebo geologického objektu sa navrhuje umožniť len do vlastníctva obce alebo vyššieho územného celku na účely zabezpečovania všeobecne prospešných služieb. Prevod vlastníctva geologického diela alebo geologického objektu financovaného z prostriedkov štátneho rozpočtu alebo z iných verejných prostriedkov  ostatným fyzickým osobám alebo právnickým osobám, resp. obciam alebo vyšším územným celkom na iné účely ako na zabezpečovanie všeobecne prospešných služieb,   sa navrhuje umožniť výlučne za odplatu podľa stanovených kritérií výberu záujemcu o prevod vlastníctva a podľa stanoveného postupu pri prevode. Návrh ďalej ustanovuje spôsob výpočtu minimálnej ceny  za geologické dielo alebo geologický objekt, ak pôjde o odplatný prevod.

     V tejto súvislosti treba zdôrazniť, že aj bezodplatný prevod  je úsporou prostriedkov štátneho rozpočtu, pretože sa ušetria prostriedky na likvidáciu týchto geologických diel a geologických objektov.  
   
     Návrh zákona je v súlade s ústavou Slovenskej republiky, ostatnými všeobecne záväznými právnymi predpismi a s medzinárodnými dohovormi, ktorými je Slovenská republika viazaná.

 
Doložka

finančných, ekonomických a environmentálnych vplyvov a vplyvov na zamestnanosť, podnikateľské prostredie a na obyvateľstvo

1.	Odhad nákladov na verejné financie:
Návrh zákona nebude mať  zvýšené nároky na štátny rozpočet ani na rozpočty miest alebo obcí a na rozpočty vyšších územných celkov.

2.	Odhad vplyvov na obyvateľstvo a hospodárenie podnikateľskej sféry a iných právnických osôb:
Návrh zákona nebude mať negatívny vplyv na obyvateľstvo a na hospodárenie podnikateľskej sféry a iných právnických osôb.

3.	Odhad vplyvov na životné prostredie:
 Návrh zákona nebude mať negatívny vplyv  na životné prostredie.

4.	Odhad vplyvov na zamestnanosť: 
 Návrh zákona nebude mať negatívny vplyv na zamestnanosť.

Doložka zlučiteľnosti

s právom Európskych spoločenstiev a právom Európskej únie

1.	Navrhovateľ právneho predpisu: Vláda Slovenskej republiky.

2.	Názov právneho predpisu: Zákon, ktorým sa dopĺňa zákon č. 313/1999 Z. z.      o geologických prácach a o štátnej geologickej správe (geologický zákon) v znení neskorších predpisov.

3.	Záväzky Slovenskej republiky vo vzťahu k Európskym spoločenstvám a Európskej únii:
Nie sú.

4.   Problematika návrhu zákona:
Problematika prevodu správy alebo vlastníctva geologických diel alebo geologických objektov v práve Európskych spoločenstiev  a v práve Európskej únie nie je upravená. 

5.	Stupeň zlučiteľnosti návrhu právneho predpisu s právom Európskych spoločenstiev:
Úplný.

6.	Gestor: Ministerstvo životného prostredia Slovenskej republiky.

7.	Spolupracujúce rezorty:  neboli.

8.	Účasť expertov: bez účasti expertov.

     

Osobitná časť

K Čl. I:

K bodu 1:
 
V § 28a až 28c sa navrhuje upraviť prevod správy alebo vlastníctva geologického diela alebo geologického objektu financovaného z prostriedkov štátneho rozpočtu alebo z iných verejných prostriedkov.

Na prevod správy alebo vlastníctva geologického diela alebo geologického objektu sa nebude vzťahovať zákon Národnej rady Slovenskej republiky  č. 278/1993 Z. z. o správe majetku štátu v znení neskorších predpisov. 

 Navrhuje sa, aby podmienkou prevodu správy alebo prevodu vlastníctva geologického diela alebo geologického objektu, financovaného z prostriedkov štátneho rozpočtu alebo z iných verejných prostriedkov, bola jeho neupotrebiteľnosť pre obstarávateľa a zároveň jeho využiteľnosť na iné účely. 

Vzhľadom na účely ďalšieho možného využitia  geologického diela alebo geologického objektu prevod správy inej právnickej osobe sa navrhuje umožniť len vtedy, ak pôjde o právnickú osobu zriadenú Ministerstvom životného prostredia slovenskej republiky (ďalej len „ministerstvo“)  alebo v zriaďovacej pôsobnosti ministerstva. 

 Bezodplatný prevod vlastníctva inej právnickej osobe alebo fyzickej osobe  sa navrhuje umožniť výlučne obci alebo vyššiemu územnému celku na účely zabezpečovania všeobecne prospešných služieb. Všeobecne prospešné služby sú  vymedzené v § 2 ods. 2 zákona č. 213/1997 Z. z. o neziskových organizáciách  poskytujúcich všeobecne prospešné služby  v znení zákona č. 35/2002 Z. z. ako
a)	poskytovanie zdravotnej starostlivosti,
b)	poskytovanie sociálnej starostlivosti a humanitárna starostlivosť,
c)	tvorba, rozvoj, ochrana, obnova a prezentácia duchovných a kultúrnych hodnôt,
d)	vzdelávanie, výchova a rozvoj telesnej kultúry,
e)	výskum, vývoj, vedecko-technické služby a informačné služby,
f)	tvorba a ochrana životného prostredia a ochrana zdravia obyvateľstva,
g)	služby na podporu regionálneho rozvoja a zamestnanosti,
h)	zabezpečovanie bývania, správy a údržby a obnovy bytového fondu.

     V záujme transparentnosti postupu pri prevode vlastníctva geologického diela alebo geologického objektu sa navrhuje stanoviť ministerstvu povinnosť oznamovať ponuky na prevod správy alebo vlastníctva vo Vestníku Ministerstva životného prostredia Slovenskej republiky (v prípade prevodu správy alebo bezodplatného prevodu vlastníctva) alebo v Obchodnom vestníku  (v prípade odplatného prevodu vlastníctva) a zároveň vždy aj na internetovej stránke ministerstva. Pri ponukách na bezodplatný prevod budú povinnou náležitosťou oznámenia okrem iného aj kritériá na výber úspešného uchádzača o bezodplatný prevod. Predpokladá sa, že pri bezodplatnom prevode geologického diela alebo geologického objektu do vlastníctva  obce alebo vyššieho územného  celku sa bude ako prioritné kritérium určovať účel ďalšieho využitia geologického diela alebo geologického objektu vo vzťahu k verejnoprospešným potrebám a uspokojovaniu všeobecne prospešných služieb obyvateľstva. Pri ponukách na odplatný prevod bude povinnou náležitosťou oznámenia okrem iného aj určenie najnižšej prípustnej ceny. Pri odplatnom prevode geologického diela alebo geologického objektu do vlastníctva  inej právnickej osobe sa bude ako prioritné kritérium posudzovať najvyššia ponúknutá cena.

     S cieľom zabrániť špekulatívnym prevodom geologických diel alebo geologických objektov financovaných z prostriedkov štátneho rozpočtu alebo z iných verejných zdrojov, sa navrhuje, aby obec alebo vyšší územný celok mali povinnosť využívať geologické dielo alebo geologický objekt na účel, na ktorý bolo do jej vlastníctva prevedené. Zároveň sa navrhuje zákonom zakázať na dobu 10 rokov prevod geologických diel alebo geologických objektov pôvodne financovaných z prostriedkov štátneho rozpočtu alebo z iných verejných zdrojov, ktoré boli prevedené do vlastníctva podľa tohto zákona. 

K bodu 2:

     V prílohe zákona sa navrhuje upraviť vzorec na určene najnižšej prípustnej ceny za geologické dielo a geologický objekt na účely odpredaja vrtov realizovaných zo štátneho rozpočtu alebo z iných verejných prostriedkov.

 K Čl. II:
 
      Navrhuje sa účinnosť od 1. júla 2006.

 

V Bratislave dňa 22. februára 2006

							Mikuláš Dzurinda  v.r.		
							predseda vlády
							Slovenskej republiky

							László Miklós   v.r.
							minister životného prostredia
							Slovenskej republiky